Waaghals sterf tydens wêreldrekord-oefenlopieAlex Harvill. (Foto: Instagram) Die Amerikaanse motorfietswaaghals Alex Harvill is die week dood tydens ’n oefenlopie om ’n wêreldrekord te verbeter. Die 28-jarige Harvill het Donderdag ’n oefenlopie gehou by die Moses Lake-lugskou in die Amerikaanse deelstaat Washington om die rekord vir die verste afstand wat met ’n motorfiets gespring word, te verbeter. Die rekord is tans 107 meter en is in 2008 opgestel. Harvill het met sy motorfiets teen die boonste rand van ’n sandheuwel, wat hy as landingstrook gebruik het, gebots. Alex Harvill en sy vrou, Jessica, op hul troudag. (Foto: Instagram) Volgens plaaslike mediaberigte is Harvill van sy motorfiets afgeslinger. Hy het later in ’n hospitaal aan sy beserings beswyk en ’n nadoodse ondersoek word gedoen om die presiese oorsaak van sy dood te bepaal. Harvill sou kort na die oefenlopie sy rekordpoging aandurf. Die pa van twee het reeds ’n soortgelyke wêreldrekord agter sy naam gehad nadat hy in 2015 nagenoeg 91 meter ver met sy motorfiets gespring het in ’n ander kategorie. Harvill laat sy vrou, Jessica, en hul twee seuns, Willis (4 jaar) en Watson, agter. Volgens berigte is Watson vier weke terug gebore. ‘n Skarefinansieringsblad is intussen vir Harvill se gesin begin en teen Saterdagoggend was daar reeds meer as $70 000 ingesamel.